b'\n_START_ARTICLE_\nAito avioliitto (yhdistys)\n_START_SECTION_\nHistoria\n_START_PARAGRAPH_\nParinkymmenen hengen kokoinen ryhm\xc3\xa4 j\xc3\xa4rjest\xc3\xa4ytyi Facebookissa sen j\xc3\xa4lkeen kun Kansalaisaloite tasa-arvoisesta avioliittolaista -sukupuolineutraali avioliittolaki hyv\xc3\xa4ksyttiin eduskunnassa syksyll\xc3\xa4 2014. Ryhm\xc3\xa4ss\xc3\xa4 olleet Jukka Rahkonen ja Pasi Turunen perustivat Aito avioliitto -yhdistyksen tammikuussa 2015. _NEWLINE_Marraskuussa 2015 yhdistyksen hallitus my\xc3\xb6nsi Jukka Rahkoselle eron yhdistyksen puheenjohtajan teht\xc3\xa4vist\xc3\xa4. T\xc3\xa4m\xc3\xa4 oli seurausta siit\xc3\xa4, ett\xc3\xa4 h\xc3\xa4n oli julkisuudessa esitt\xc3\xa4nyt uskonnonvapauden rajoittamista muslimeilta ja muun muassa moskeijoiden tuhoamista, mik\xc3\xa4 yhdistyksen mukaan ei ollut linjassa yhdistyksen toiminnan tavoitteiden ja sen edustamien arvojen kanssa. Uudeksi puheenjohtajaksi valittiin varapuheenjohtaja Susanna Koivula.\n_START_SECTION_\nN\xc3\xa4kemykset\n_START_PARAGRAPH_\nYhdistys on v\xc3\xa4itt\xc3\xa4nyt, ett\xc3\xa4 sateenkaariperheiden lapsilla menisi huonommin. Yhdistyksen tukema kansalaisaloite k\xc3\xa4ytti t\xc3\xa4t\xc3\xa4 p\xc3\xa4\xc3\xa4asiallisena perusteluna samaa sukupuolta olevien avioliiton mahdollistavan lakimuutoksen kumoamiselle. Yhdistyksen kriitikot ovat kuitenkin viitanneet meta-analyyseihin samaa ja eri sukupuolta olevien vanhempien lasten kehityst\xc3\xa4 vertaavista tutkimuksista. Tutkimustuloksiin perehtyneiden asiantuntijoiden mukaan on olemassa tieteellinen konsensus siit\xc3\xa4, ett\xc3\xa4 "ryhmien v\xc3\xa4lill\xc3\xa4 ei ole eroja useimpien lasten kehitykseen liittyviss\xc3\xa4 seikoissa". N\xc3\xa4ihin seikkoihin lukeutuu "lasten psyykkinen hyvinvointi, \xc3\xa4lyllinen kehitys, sukupuoli-identiteetti ja sukupuolinen suuntautuminen". Yhdistys on asiantuntijoiden mielipiteist\xc3\xa4 huolimatta kielt\xc3\xa4nyt, ett\xc3\xa4 asiasta vallitsisi tieteellinen konsensus.\n_START_SECTION_\nKansainv\xc3\xa4linen yhteisty\xc3\xb6\n_START_PARAGRAPH_\nYhdistyksen julkaiseman lehdist\xc3\xb6tiedotteen mukaan se on allekirjoittanut yhteisty\xc3\xb6sopimuksen ranskalaisen La Manif pour tous -liikkeen kanssa, jonka logon ja v\xc3\xa4rien k\xc3\xa4ytt\xc3\xb6\xc3\xb6n yhdistys sanoo sill\xc3\xa4 olevan oikeus. Yhdistys toimii omien sanojensa mukaan \xe2\x80\x9dyhdess\xc3\xa4 rintamassa\xe2\x80\x9d my\xc3\xb6s irlantilaisen Iona Instituten, yhdysvaltalaisen MassResistancen ja englantilaisen Coalition for Marriagen kanssa. HLBT-aktivisti Juhani Viherlahti on kritisoinut Aito avioliitto -yhdistyst\xc3\xa4 sen yhteyksist\xc3\xa4 yhdysvaltalaiseen MassResistance -j\xc3\xa4rjest\xc3\xb6\xc3\xb6n, jonka Southern Poverty Law Center on m\xc3\xa4\xc3\xa4ritellyt vihaj\xc3\xa4rjest\xc3\xb6ksi. Vastauksena t\xc3\xa4lle kritiikille Aito avioliitto -yhdistys on kirjoittanut, ett\xc3\xa4 he yhdistyksen\xc3\xa4 eiv\xc3\xa4t ota kantaa homoseksuaalisuuteen, ja ett\xc3\xa4 heid\xc3\xa4n oleminen \xe2\x80\x9dsamassa rintamassa\xe2\x80\x9d MassResistancen kanssa tarkoittaa heill\xc3\xa4 olevan \xe2\x80\x9dyhteisi\xc3\xa4 tavoitteita sananvapauden s\xc3\xa4ilytt\xc3\xa4misen puolesta\xe2\x80\x9d.'